Liggaamsbouer kry glo hartaanval op trapmeulCedric McMillan en Arnold Schwarzenegger. Foto: Maddie Meyer/Getty Images/AFP. Volgens oorsese mediaberigte het Cedric McMillan, ’n bekende liggaamsbouer, gesterf nadat hy vermoedelik ’n hartaanval gekry het terwyl hy trapmeulwerk gedoen het. Die 44-jarige McMillan het in 2017 die Arnold Classic gewen, terwyl hy twee jaar later negende in die Mr Olympia-kompetisie geëindig het. “Rus in vrede, Cedric McMillan. Ons is hartseer om oor sy afsterwe verslag te lewer en ons wil ons innige meegevoel aan sy familie en vriende betuig,” het Generation Iron op Twitter gedeel. Fox Sports berig dat die Amerikaner sy terugkeer na mededingende liggaamsbou-kompetisies uitgestel het nadat sy gesondheid verlede jaar begin agteruitgaan het. Volgens The Sun het McMillan al vantevore probleme met sy hart ervaar, terwyl hy ook met sy asemhaling gesukkel het nadat hy ’n rukkie gelede positief vir Covid-19 getoets het. Hy is ook later met longontsteking in die hospitaal opgeneem en op lewensondersteunende masjiene geplaas. Benewens sy liefde vir liggaamsbou was McMillan ook ’n instrukteur in die Amerikaanse weermag waar hy tot die rang van sersant bevorder is. “Dit is hartseer om van Cedric McMillan se afsterwe te verneem. Hy was ’n ongelooflike atleet, ’n toegewyde soldaat en gesinsman,” het een huldeblyk gelui. Nóg ’n professionele liggaamsbouer en ’n voormalige Mr Olympia-wenner, Shawn Roden, het ook verlede jaar ná ’n groot hartaanval gesterf. Hy was 46 jaar oud. THE BODYBUILDING COMMUNITY PAYS TRIBUTE TO CEDRIC MCMILLANThe former Arnold Classic winner died at the age of 44.By M&F Editors. Read article here https://t.co/4Xbyl98nYQ pic.twitter.com/IvyFziXq1l — Mr. Olympia LLC (@MrOlympiaLLC) April 13, 2022